Verdagte glo dood gevind ná moord op vrouLindie Prinsloo (Foto: Facebook) Die man wat deur die Namibiese polisie gesoek is in verband met die moord op Lindie Prinsloo (39) is volgens mediaberigte dood gevind. Informanté berig die 29-jarige Ivan Pitt se liggaam is Maandag gevind waar dit aan dakbalke gehang het in die motorhuis van die huis in Swakopmund waar Prinsloo vermoor is. Volgens die nuusinstansie het ŉ eiendomsagent van Swakopmund bevestig dat sy na die huis gegaan het om administratiewe werk af te handel en daar op Pitt se liggaam afgekom het. Republikein berig hoofinspekteur Kauna Shikwambi van die Namibiese polisie het bevestig dat Pitt dood is. Volgens dié koerant is Pitt se liggaam in die motorhuis aangetref deur Adam Labuschagne, ŉ vriend van Prinsloo. Maroela Media kon nie onmiddellik vir Shikwambi of die ondersoekbeampte in die saak telefonies bereik vir kommentaar nie. Ivan Pitt. Foto: Facebook Prinsloo se liggaam is Vrydag omstreeks 16:00 in ŉ plas bloed in haar huis in Vineta in Swakopmund gevind. Haar keel is afgesny. Volgens berigte het Prinsloo en Pitt saam in die huis gewoon. Pitt het egter ná die moord op die vlug geslaan en was sedertdien soek. Daar word vermoed dat hy Saterdag na die huis teruggekeer het waar hy vermoedelik sy eie lewe geneem het. Prinsloo se sesjarige dogter, Amelie, was na bewering tuis toe haar ma vermoor is. Prinsloo was in Outjo in die laerskool en het matriek aan die Hoër Meisieskool Paarl in die Wes-Kaap behaal. Sy was ŉ grafiese ontwerper en skilder. Sy was ook die stigter van die Have-a-Heart-projek wat behoeftige troeteldiereienaars in Namibië gehelp het om hul troeteldiere te laat steriliseer.